Jens Andersen og resten af 8. a er faktisk i skole, når de seks timer om ugen arbejder hos mekaniker Kim Hansen i Pandrup, men det normale klasseværelse, og de normale lærere, er skiftet ud. - Det er fedt! Det er meget sjovere, end at sidde derhjemme på skolebænken, siger Jesper Nielsen fra 8.a. Seks timer om ugenrykker eleverne i udskolingen på Skolecenter Jetsmark undervisningen væk fra skolen. Eleverne har mulighed for at vælge mellem forskellige linjer, som IT, Science og TECH, som de elever, der tre dage om ugen møder ind hos Kim Hansen, har gjort. - Det betyder, at man kan vælge det, man gerne vil, så man får prøvet nogle forskellige ting, siger Jens Andersen fra 8.a. - Jeg får mange grin ud af det – især når børnene er gået, så må man gerne grine af dem, siger mekaniker Kim Hansen. Skolen betaler mekaniker-Kims løn – også selvom han på ingen måde har lærerrelevant uddannelse. - Jeg tror, vi skal passe på med at sætte alle børn i bås, og at vi skal være pædagogisk korrekte med det hele. Der er nogen, der lærer ved, at man går lidt uden for og hopper lidt ved siden af rammerne, siger Kim Hansen. Ifølge skoleleder Jakob Voldby er det på grund af den ellers omstridte folkeskolereform, det er blevet muligt for skolen at lave længere samarbejder med eksempelvis private virksomheder. Med undervisningstimerne på værkstedet, bliver skoledagene tilsvarende længere. - Jeg lægger ikke mærke til det. Jeg synes ikke, det er lang tid at være her til klokken tre, for man laver jo det, man skal, siger Lasse Nielsen fra 8. a. Efter onsdagstimerne hos Kim, står den på historier for drengene fra 8. a.

Opsummering:
Tavle og skolebøger er skiftet ud med olie, skruetrækker og værkstedhumor for nogle af eleverne på Skolecenter Jetsmark.